Volvo maak groot nuus oor sy toekoms bekendVolvo (Foto: Pixabay) Die Sweedse motorreus Volvo het vandeesweek aangekondig dat al sy motors vanaf 2019 met ŉ elektriese enjin vervaardig gaan word. Die maatskappy het gesê dit sal beteken dat die binnebrandenjin vervang gaan word met elektriese motors wat nou gaan dien as die fokus van hul besigheidsmodel. Dié besluit om elektriese motors aan die voorpunt van hul vervaardiging te plaas, is een van die grootste stappe nóg deur enige motorvervaardiger. Inderwaarheid beteken dit dat elektriese motors die pad na die toekoms sal teer – ŉ eeu ná die bekendstelling van die binnebrandenjin. Volvo het verder in die verklaring gesê hy sal ŉ reeks voertuie bekend stel wat onderskeidelik elektriese, inprop-hibridiese asook gewone hibridiese voertuie insluit. Vyf volle elektriese motors sal tussen 2019 en 2021 bekend gestel word, waarvan drie van dié motors Volvo-modelle sal wees en twee Polestar-voertuie, Volvo se hoëverrigting-afdeling. Daarna sal die vyf modelreekse aangevul word met petrol- en diesel-hibridiese dryfstelsels. Hibridiese dryfstelsels sal binnebrandenjins stelselmatig vervang totdat daar slegs elektriese en hibridiese modelle oorbly en geen slegsbinnebrand-modelle meer vervaardig word nie. Volvo sê dié besluit is gegrond in sy kernbeginsel om uitlaatgasse te verminder en meer eko-vriendelik wees.